กรุงศรีเปิดขายกองทุน3เดือนจ่าย3.1%ต่อปี
กรุงศรีแอสเซท เสนอขายกองทุนตราสารหนี้ในประเทศ อายุ 3 เดือน ผลตอบแทน 3.1%
23 ส.ค. 2554

กรุงศรีแอสเซท เสนอขายกองทุนตราสารหนี้ในประเทศ อายุ 3 เดือน ผลตอบแทน 3.1%
นายฉัตรรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี หรือกรุงศรีแอสเซท เปิดเผยว่า บริษัทเสนอขายกองทุนเปิดกรุงศรีไทยโน้ท 3M34 (KFTN3M34) ซึ่งเป็นกองทุนตราสารหนี้ในประเทศอายุประมาณ 3 เดือน เสนอขายระหว่างวันที่ 23–29 ส.ค. 2554 ลงทุนขั้นต่ำ 1 หมื่นบาท
กองทุนดังกล่าวเป็นทางเลือกให้แก่นักลงทุนที่ต้องการลงทุนระยะสั้นในตราสารหนี้ภาครัฐและตราสารหนี้ภายในประเทศ ที่ได้รับการจัดอันดับตั้งแต่ A+ ขึ้นไป ซึ่งมีผู้ออก เช่น ธนาคารดอยช์แบงก์ ธนาคารสแตนดาร์ดชาร์เตอร์ด (ไทย) ธนาคารกรุงศรีอยุธยา และธนาคารนครหลวงไทย เป็นต้น โดยกองทุนจะลงทุนในตราสารของแต่ละแห่งไม่เกิน 30% นักลงทุนจะได้รับผลตอบแทนจากการขายคืนหน่วยลงทุนโดยอัตโนมัติประมาณ 3.1% ต่อปี 
นายฉัตรรพี กล่าวว่า กองทุนนี้เหมาะกับนักลงทุนที่มองหาการลงทุนระยะสั้นและมีความเสี่ยงต่ำ แต่มีโอกาสได้รับผลตอบแทนสูงกว่าดอกเบี้ยเงินฝาก เนื่องจากกองทุนดังกล่าวมีการลงทุนในพันธบัตรรัฐบาลไทย และตราสารหนี้ที่มีคุณภาพและออกโดยสถาบันการเงินชั้นนำภายในประเทศ และคาดว่าจะได้รับความสนใจจากนักลงทุน
ด้านนายสุรธีร์ กิตติวรวงศ์ ผู้ช่วยกรรมการผู้จัดการ บลจ.ธนชาต กล่าวว่า บริษัทอยู่ระหว่างเปิดขายกองทุนเปิดธนชาตตราสารหนี้ 21 (TFIX21) อายุโครงการประมาณ 3 เดือน ขนาดโครงการ 2,000 ล้านบาท ผลตอบแทนประมาณ 3.20% ต่อปี ตั้งเป้าลงทุนในตราสารหนี้ระยะสั้นภาคเอกชนและหรือธนาคารในประเทศประมาณ 99.99% ลงทุนในเงินฝากธนาคารพาณิชย์ประมาณ 0.01% โดยกองทุนจะเปิดขายถึงวันที่ 23 ส.ค. 2554